section_heading: Objašnjenje
paragraph_text: Imamo li u jednom cilindru koji je zatvoren stapom ili klipom neku količinu plina, on tlači na stijenke posude. Kako plin nastoji da se širi na što veći obujam (volumen), moramo odozgo na stap staviti uteg čiji tlak mora biti jednak unutarnjem tlaku plina. Metnemo li na stap u cilindru veći uteg, obujam plina će se smanjiti, ali će mu se povećati tlak. To znači da se tlak plina zbog smanjenja obujma toliko povećao da je u stanju držati ravnotežu vanjskom tlaku. Obratno, ako se vanjski tlak smanji, plin će se dotle raširiti, to jest povećati svoj obujam, dok stap u novom položaju ne bude opet u ravnoteži. To znači da je tlak plina zbog povećanja obujma pao i izravnao se s vanjskim smanjenim tlakom. Navedeni pokus moramo vršiti uz jednaku temperaturu. Temperaturu držimo stalno tako da cilindar stavimo u posudu kroz koju struji voda iste temperature.